
Guvernul pregătește excluderea firmelor românești de la achiziţiile publice 


P 


Marcel Boloș bagă achiziţiile medicale în curtea putredă a ONAC 


Executivul, prin Ministerul Finanţelor, vrea să încredinţeze toate achiziţiile 
Sistemului naţional de asistenţă medicală de urgenţă și de prim ajutor calificat 
către ONAC, pe motiv că, la nivel centralizat, s-ar face economii din banii publici. 
Pe de altă parte, însă, oficiul cu pricina este cel care, în perioada stării de 
urgență, a favorizat, flagrant, firmele străine la licitaţii, penalizându-le, din 
start, pe cele românești. 


- Ministerul Finanţelor 
vrea ca Oficiului Național pentru Achiziţii Centralizate (ONAC) să preia toate licitaţiile 
pentru cumpărarea de produse necesare Sistemului naţional de asistență medicală de 
urgenţă și de prim ajutor calificat (SNAMUPAC). Motivul ar fi ineficiența realizării 
achizițiilor produselor medicale destinate SNAMUPAC în mod individual de către fiecare 
spital având în structură unități de primiri urgențe/compartimente de primiri urgențe, 
respectiv serviciu de ambulanţă judeţean. 


"Pentru eficientizarea realizării achizițiilor de produse medicale destinate SNAMUPAC este 
necesară realizarea acestor achiziții de către o entitate specializată în efectuarea de 
achiziții centralizate, cu personal corespunzător și expertiză specializată, având 
capacitatea necesară pentru realizarea de achiziții de volume mari pentru un număr 
semnificativ de autorități contractante. Mandatarea ONAC de a realiza achizițiile publice 
de produse medicale destinate SNAMUPAC este de natură să conducă la realizarea unor 


sr 


achiziţii de calitate și în condiţii de eficiență economică”, susține Ministerul Finanţelor. 


Totodată, în vederea desfășurării activităților sale în legătură cu organizarea procedurilor 
de atribuire centralizate pentru produsele medicale , ONAC va solicita Departamentului 
pentru Situaţii de Urgenţă din cadrul Ministerului Afacerilor Interne și Ministerul Sănătăţii 
centralizatorul necesităților, precum și orice alte date și informaţii necesare în legătură cu 
acestea. 


Apucături antinaţionale 


Raportul Curţii de Conturi privind achiziţiile din perioada stării de urgenţă au relevat 
nerespectarea principiilor „tratamentul ega!” și „nediscriminarea” în cazul ONAC. 
Inspectorii au constatat că oficiul, aflat în subordinea Ministerului Finanţelor, a avut o 
abordare diferențiată a nivelului garanţiei și a nivelului penalității impuse operatorilor 
economici prin Acordurile-cadru. 


Astfel, operatorii economici străini au beneficiat de un cuantum al procentului de garanţie 
de 0,5% din valoarea contractului și de un cuantum al procentului de penalitate de 0,1% 
pentru fiecare zi de întârziere, existând situaţii în care li s-a decontat suplimentar și costul 
transportului, în timp ce operatorilor români li s-a solicitat garanţia de bună execuţie în 
procent de 5% din valoarea contractului, iar penalitățile au fost stabilite la 1% pentru 
fiecare zi de întârziere. În aceste condiţii, au fost declarate câștigătoare ofertele unor 
operatori economici străini care conţineau propuneri de modificare a clauzelor 


contractuale stabilite în cadrul documentaţiei de atribuire, clauze dezavantajoase pentru 
autoritatea contractantă, întrucât se referă la cuantumul garanţiei de bună execuţie ce 
poate fi redusă de la 5% la 0,5%, iar penalitatea pentru nelivrarea la termen a fost 
redusă de la 1%/zi la 0,1%/zi. 


Atribuiri oneroase 


ONAC nu a declarat inacceptabilă oferta prezentată de SC Romwine&Coffee SRL pentru 
achiziționarea de măști de protecție tip FFP2 și FFP3, care nu a depus Certificatul 
constatator emis de Oficiul Naţional al Registrului Comerțului odată cu depunerea ofertei, 
condiție de respingere a acesteia, se arată în raportul Curţii de Conturi. Inspectorii au 
semnalat că, în cazul procedurii de atribuire a Acordului-cadru nr. 1841/17.03.2020 
încheiat cu Romwine&Coffee SRL, ONAC a stabilit oferta câștigătoare fără a fi respectată 
condiția legală ca operatorul economic desemnat câștigător pentru loturile 3 și 4 să 
îndeplinească criteriile privind calificarea deoarece, potrivit informaţiilor conţinute în 
certificatul constatator emis de Oficiul Naţional al Registrului Comerţului, depus ulterior, 
singurele activități autorizate ale operatorului economic erau „Comerţ cu amănuntul al 
produselor alimentare, băuturilor și produselor din tutun efectuat prin standuri, chioșcuri 
și pieţe” (cod CAEN 4781), „Activități de organizare a expozițiilor, târgurilor și 
congreselor” (cod CAEN 8230) și „Activităţi de alimentaţie (catering) pentru evenimente” 
(cod CAEN 5621). 


“Prin urmare, operatorul economic nu avea calificarea necesară și nu avea capacitatea 
profesională și nici experienţa de a furniza produse din domeniul sănătăţii. Gestionarea 
unui contract în valoare de aproximativ 10 milioane de euro este dificilă pentru o firmă 
lipsită de experienţă, fiind înființată în data de 14.03.2019 (de aproximativ un an), cu o 
cifră de afaceri pe anul 2019 de 47.870 lei (aproximativ 10.000 de euro) și un singur 
salariat”, se mai preciza în raportul Curţii de Conturi. 

